Henrik Brodersen (DF), 2007-05-16:
Jeg skal undskylde, at jeg sådan bliver opholdt af ministeren.
Vi mener i Dansk Folkeparti, det er et godt tiltag, at der sættes initiativer i gang for at gøre vores boliger sundere at bo i.
Derfor mener vi også, at der bør gøres noget ved bl.a. skimmelsvamp, som er et problem ikke blot i lejeboliger, men generelt i boliger og også i offentlige institutioner som skoler og børnehaver.
Socialdemokraterne ønsker i beslutningsforslaget kun at beskæftige sig med lejerne.
Det mener vi i Dansk Folkeparti ikke er tilstrækkeligt.
Socialdemokraterne ønsker med forslaget, at der udarbejdes nærmere specifikke regler bestående af ti punkter, som jeg kort vil opridse.
Reglerne skal bl.a. bestå i, at udlejer, såfremt lejer klager over usunde boliger med skimmelsvampe og lignende, får en frist på 8 dage til via uafhængige tekniske analyser at afklare, om der er skimmelsvamp eller lignende i boligerne.
Ved positiv teknisk analyse, der påviser skimmelsvamp, skal kommunens embedslæge inddrages for at påse, at boligen ikke er uegnet til beboelse.
Såfremt udlejer ikke inden 8 dage tager initiativ til denne afklaring, kan lejeren henvende sig til kommunen med henblik på at få problemet afklaret og løst.
Kommunen skal med øjeblikkelig virkning rekvirere en uafhængig teknisk analyse, der afklarer, om boligen er usund eventuelt på grund af skimmelsvamp.
Hvis analysen viser skimmelsvamp eller lignende, kontaktes kommunens embedslæge, der tilser, om boligen er uegnet til beboelse.
Hvis embedslægen erklærer boligen for uegnet til beboelse, skal kommunen øjeblikkelig stille en midlertidig bolig til rådighed for lejerne.
Kommunen skal, hvis boligen erklæres usund, påbyde udlejer at udarbejde renoveringsplan samt udbedre boligen, og derefter er der kvalitetskontrol af, at arbejdet er udført korrekt.
Ved almene boliger afsættes der støttemidler fra Landsbyggefonden.
Ved private udlejningsboliger er det Grundejernes Investeringsfond, der skal give støtte og udbedre boligerne.
Grundejernes Investeringsfond kan iværksætte arbejdet efter § 60 i boligreguleringsloven, hvis udlejer ikke følger kommunens påbud.
Endelig skal parterne i sagen, udlejer og lejer, af kommunen løbende informeres om ovennævnte tiltag og resultater.
Som det er i dag, hvad angår lejeboliger, skal beboeren først og fremmest henvende sig til udlejeren eller boligforeningen.
Kommune og bygningsmyndighed skal behandle klager over vedligeholdelse efter manglende vedligeholdelse og føre tilsyn med bolighygiejnen i udlejningsbyggeri.
Det bliver nødvendigt at inddrage kommunen, hvis en udlejer ikke formår at løse problemet, og henvende sig klart til Teknisk Forvaltning.
Embedslægeinstitutionen kan efter anmodning fra kommunen give sundhedsfaglig rådgivning og give påbud, hvis det udlejede er uegnet til beboelse.
Beboeren har også mulighed for at gå til huslejenævnet og boligklagenævnet og boligretten.
I mange tilfælde kan der gives fri proces.
Socialdemokraterne ved, at regeringen bl.a. på baggrund af Dansk Folkepartis ønske for længe siden har iværksat en undersøgelse, der bl.a. omfatter omfanget af skimmelsvamp i de danske boliger inden for den almene udlejningssektor, omfanget af boligskimmelsvamp i offentlige institutioner, børnehaver, skoler osv.
Resultatet forventes at foreligge omkring den 1. juni.
Dansk Folkeparti ønsker, at denne undersøgelse kan danne baggrund for en ny lovgivning på området.
Vi ønsker i Dansk Folkeparti at inddrage undersøgelsen i det videre forløb for at se, hvilke tiltag der skal gøres på området.
Derfor kan vi ikke stemme for Socialdemokraternes beslutningsforslag.